Brødrene Jeroen (15) og Allard (16) døde på MH17
Det er skolen til de to guttene, Onze Lieve Vrouwelyceum, som bekrefter at de har mistet to av sine elever i flykatastrofen i Ukraina. «Vi har blitt informert om at to av våre studenter og deres foreldre var om bord i MH17 på vei til en fin ferie. Nå vet vi alle hvordan denne skjebnesvangre flyturen endte. Vi er veldig lei oss», skriver rektor ved skolen i en uttalelse. Ifølge lokalavisen Breda Vandaag var de to brødrene på vei til Borneo sammen med foreldrene Caroline og Rob da MH17 etter all sannsynlighet ble truffet av en rakett. Samtlige 283 passasjerer og 15 besetningsmedlemmer omkom i ulykken. Blant dem skal det være 80 barn, ifølge tall fra FNs sikkerhetsråd.Medelevene til Jeroen (15) og Allard (16) fikk beskjed om ulykken ved 1-tiden fredag. Skolen holdt åpent for ungdommer som ønsket å dele sorgen, eller snakke med krisepsykolog, skriver BN DeStem. - Ord kommer til kort for å beskrive denne tragedien, sier rektor Gijs van Wijlen. Han ble kjent med katastrofen som rammet van Keulen-familien gjennom sosiale medier torsdag kveld, og fikk det bekreftet av slektninger. Nå forsøker han å ta vare på skolens 1485 elever. - Dette er hinsides fatteevne. Dette skjer midt i en ferie, slik at det er vanskeligere for støttepersonell og nå fram til elever og kolleger, men vi gjør vårt beste, sier rektoren til BN DeStem.Den nederlandske byen Breda er hardt rammet av flyulykken. Også den nederlandske rikspolitikeren Willem Witteveen og hans kone Lidwien Heerkens og deres datter Marit er fra byen - og var passasjerer på MH17. - Vår dypeste medfølelse går nå ut til familien. Vi ønsker dere styrke i denne tiden, særlig til de to sønnene og brødrene Freek og Willem. Våre tanker går ut til kolleger, ansatte og studenter som kjente dem. Vi vil savne dem inderlig, skriver Universitetet Tilburg der Heerkens jobbet og Marit Witteveen studerte.
På vei til drømmeferie på Borneo styrtet brødrene Jeroen (15) og Allard (16) i døden sammen med foreldrene.